Juan José Omella Omella

**Juan José Omella Omella** (Cretas, 21 d'abril de 1946) ye un arcebispe y cardenal catolico aragonés, actual arcebispe de Barcelona. Estió bispe auxiliar de Zaragoza (1996-1999), bispe de Balbastro-Monzón (1999-2004), de Calagorra y La Calzada-Logronyo (2004-2015), y president d'a Conferencia Episcopal Espanyola (2020-2024). Fue feito cardenal por o papa Francisco con o títol de Santa Cruz en Cherusalem en o consistorio d'o 28 de chunio de 2017.

## Biografía
### Primers años y formación
Juan José naixió o 21 d'abril de 1946, d'a localidat teruelana de Cretas, Matarranya; a on su pai yera agricultor y su mai costurera. Estudió en o Seminario de Zaragoza y en centros de formación d'os Misioners d'Africa en Leuven y Cherusalem.

### Sacerdocio
Fue ordenau mosén o 20 de setiembre de 1970 en Zaragoza.

En o suyo ministerio sacerdotal, treballó como coadchutor y como parroco en a villa de Calanda (Teruel), y entre 1990 y 1996 como vicario episcopal en l'archidiocesi de Zaragoza. Mientres un anyo estió misionero en Zaire.

## Episcopau
### Bispe auxiliar de Zaragoza
O 15 de chulio de 1996, o papa Chuan-Pavlo II lo nombró bispe titular de Sasau y bispe auxiliar de Zaragoza. Fue consagrau o 22 de setiembre d'o mesmo anyo, a mans de l'arcebispe Elías Yanes.

### Bispe de Balbastro-Monzón
O 27 d'octubre de 1999, o papa Chuan-Pavlo II lo nombró bispe de Balbastro-Monzón. Prenió posesión canonica o 12 d'aviento d'o mesmo anyo.

Entre o 24 d'agosto de 2001 y o 19 d'aviento de 2003 estió administrador apostolico *seu vacant* d'a Diocesi de Uesca y entre o 19 d'octubre de 2001 y o 21 d'aviento de 2003, tamién administrador apostolico *seu vacant* d'a Diocesi de Chaca.

### Bispe de Calagorra y La Calzada-Logronyo
O 8 d'abril de 2004, fue nombrau bispe de Calagorra y La Calzada-Logronyo. Prenió posesión canonica o 29 de mayo, d'o mesmo.

En a Conferencia Episcopal Espanyola exerció o cargo de president d'a Comisión de Pastoral Social dende l'anyo 2003.

O 23 d'octubre de 2014, fue nombrau miembro d'a Congregación pa os Bispes *ad quinquenium*.

### Arcebispe de Barcelona
O 6 de noviembre de 2015, o papa Francisco lo nombró arcebispe de Barcelona. Prenió posesión canonica o 26 d'aviento d'o mesmo anyo, mientres una cerimonia en a Seu de Barcelona.

Ye patrón d'a Universidat Abad Oliva CEU.

Ye o responsable de Pastoral Social d'as diocesis de Catalunya y o bispe delegau de *Caritas Catalunya*.

O 3 de marzo de 2020, fue eslechiu president d'a Conferencia Episcopal Espanyola, succedindo a Ricardo Blázquez.

En 2021 presentó a suya renuncia a o Papa Francisco en haber cumpliu 75 anyos, tal y como diz o Dreito Canonico. Manimenos, o Papa no la ha acceptau, atamas de que atros bispes espanyols fuoron desimius a escape d'os suyos cargos en plegar ta dita edat (Juan Antonio Reig Pla por eixemplo).

### Cardenalato
O 21 de mayo de 2017, o papa Francisco anunció a celebración d'un consistorio pa a creyación de cinco nuevos cardenals, entre éls monsinyor Omella, qui recibió a birreta cardenalicia o 28 de chunio de 2017 en a Basilica de Sant Pero.

O 11 d'aviento de 2017 fue nombrau miembro d'a Congregación pa os Bispes y miembro d'o Supremo Tribunal d'a Signatura Apostolica.

Fació parti d'a XV Asembleya Cheneral Ordinaria d'o Sinodo d'os Bispes sobre *Os chóvens, a fe y o discernimiento vocacional*, celebrada en octubre de 2018, estando eslechiu miembro d'o XV Consello Ordinario.

L'11 d'octubre de 2022 fue confirmau como miembro d'o Dicasterio pa os Bispes *usque ad octogesimum annum aetatis*.

O 7 de marzo de 2023 fue confirmau como miembro d'o Consello de Cardenals, *usque ad octogesimum annum aetatis*.

En a Conferencia Episcopal Espanyola ye, dende marzo de 2024, responsable d'as Semanas Socials d'a Subcomisión Episcopal pa l'Acción Caritativa y Social.

## Escudo y lema
En o escudo episcopal destaca a imachen d'a Virgen de la Misericordia de Cretas, a la que confía o suyo ministerio situando a os suyos piez o baculo y a mitra, atributos episcopals. A parti inferior d'o escudo apareixe dividida en dos cuartels, en o primero se troban as armas d'a Corona d'Aragón, como recordatorio d'o suyo orichen. A o costau apareixen dos torres d'a basilica d'a Sagrada Familia con o baculo y a mitra en os suyos pinaclos. Entre as dos torres se sitúa a cruz d'a seu d'a Santa Cruz de Barcelona.

O lema d'o escudo ye una frase d'o Benedictus: *Per misericordiam Dei nostri*, traduciu como «Por a intranyable misericordia d'o nuestro Dios» (Lc 1:78).

## Referencias